Ir-Regolament tal-Kummissjoni (KE) Nru. 1485/96
tas-26 ta' Lulju 1996
li jistabbilixxi regoli dettaljati għall-applikazzjoni tad-Direttiva tal-Kunsill 92/109/KEE, dwar dikjarazzjonijiet minn klijenti ta' użu speċifiku f'dak li għandu x'jaqsam ma’ ċerti sustanzi użati fil-manifattura illeċita ta' drogi narkotiċi u sustanzi psikotropiċi
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/109/KEE ta' l-14 ta' Diċembru 1992 dwar il-manifattura u t-tqegħid fis-suq ta' ċerti sustanzi użati fil-manifattura illeċita ta' drogi narkotiċi u psikotropiċi [1], kif emendata mid-Direttiva tal-Kommissjoni 93/46/KEE [2], u b'mod partikolari fil-punt 1 (b) ta' l-Artikolu 2 tiegħu,
Billi jeħtieġ li l-transazzjonijiet kollha li jwasslu għat-tqegħid fis-suq ta' sustanzi skedati kif imfissra fil-punt (a) ta' l-Artikolu 1(2) tad-Direttiva 92/109/KEE ikunu dokumentati sew; billi minbarra dan, dik id-dokumentazzjoni għandha tikkontjeni dikjarazzjoni mill-klijent li juri l-użu speċifiku tas-sustanza;
Billi l-ħolqien ta' disposizzjonijiet dwar dikjarazzjonijiet mill-klijent dan jgħin biex jiġi żgurat li, fl-okkażjoni ta' kull transazzjoni, l-użu li ser isir mill-klijent ta' sustanzi skedati ikun identifikat b'mod ċar; billi din l-identifikazzjoni ser tikkontribwixxi biex tkun evitata d-devjazzjoni ta' sustanzi skedati jiġu użati għall-manifattura ta' drogi illeċiti;
Billi, biex jittieħed kont ta' transazzjonijiet regolari bejn l-istess fornitur u l-klijent, għandu jkun possibbli għall-klijent li jipprovdi dikjarazzjoni waħda li tkopri t-transazzjonijiet kollha li jinvolvu sustanza ta' kategorija 2 fuq perjodu massimu ta' sena taħt ċerti kondizzjonijiet;
Billi d-disposizzjonijiet ta' dan ir-Regolament huma skond l-opinjoni tal-Kumitat stabbilit taħt l-Artikolu 10 tar-Regolament tal-Kunsill (KEE) Nru. 3677/90 [3], kif l-aħħar emendat mir-Regolament tal-Kummissjoni (KEE) Nru. 3769/92 [4],
ADOTTAT DAN IR-REGOLAMENT:
Artikolu 1
Dikjarazzjoni għal transazzjonijiet individwali
1. Kull persuna fiżika jew ġuridika stabbilita fil-Komunità li tforni klijent b'sustanza skedata fil-kategoriji 1 jew 2 ta' l-Anness I għad-Direttiva 92/109/KEE u li hi obbligata li tiddokumenta kull transazzjoni individwali skond l-Artikolu 2 ta' l-imsemmija Direttiva, għandha, ħlief kif provdut fl-Artikolu 2 ta' dan ir-Regolament, tikseb minn dak il-klijent dikjarazzjoni li turi l-użu speċifiku tas-sostanza li ġiet fornuta lilha. Għandha tkun meħtieġa dikjarazzjoni separata għal kull sustanza skedata.
2. Id-dikjarazzjonijiet għandhom jikkontjenu l-informazzjoni indikata fl-eżempju mogħti fil-punt 1 ta' l-Anness għal dan ir-Regolament. Fil-każ ta' persuni ġuridiċi d-dikjarazzjonijiet għandhom ikunu magħmula fuq karta intestata.
Artikolu 2
Dikjarazzjoni għal transazzjonijiet multipli ta' sustanza tal-kategorija 2
1. Kull persuna fiżika jew ġuridika stabbilita fil-Komunità li regolarment tforni klijent b'sustanza skedata fil-kategorija 2 ta' l-Anness I għal Direttiva 92/109/KEE u li hi obbligata li tiddokumenta transazzjonijiet skond l-Artikolu 2 ta' l-imsemmija Direttiva, tista’ taċċetta bħala alternattiva għad-dikjarazzjoni għal transazzjonijiet individwali, dikjarazzjoni waħdanija fir-rigward ta' numru ta' transazzjonijiet fuq perjodu massimu ta' sena dejjem jekk il-fornitur hu sodisfatt li l-kriterji li ġejjin kienu eżawriti:
- il-klijent hu dak li lilu tkun ġiet fornuta sustanza mill-inqas fi tlett okkażjonijiet fit-12-il xahar ta' qabel,
- il-fornitur ma għandu ebda raġuni li jissoponi li s-sustanza ser tkun użata għal skopijiet illeċiti,
- il-kwantitajiet ordnati huma konsistenti mal-konsum abitwali għal dak il-klijent.
2. Id-dikjarazzjonijiet għandhom jkun fihom l-informazzjoni indikata fl-eżempju mogħti fil-punt 2 ta' l-Anness għal dan ir-Regolament. Fil-każ ta' persuni ġuridiċi d-dikjarazzjonijiet għandhom isiru fuq karta intestata.
Artikolu 3
Dħul fis-seħħ
Dan ir-Regolament għandu jidħol fis-seħħ fl-għoxrin ġurnata wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta' Lulju 1996.